รัฐหารือแผนยุทธศาสตร์รับมือ‘เออีซี’
รัฐถกแผนยุทธศาสตร์ประเทศรับมือเออีซี ก่อนบรรจุลงงบประมาณแผ่นดินปี 2557
8 ม.ค. 2556

รัฐถกแผนยุทธศาสตร์ประเทศรับมือเออีซี ก่อนบรรจุลงงบประมาณแผ่นดินปี 2557
น.ส.ยิ่งลักษณ์ ชินวัตร นายกรัฐมนตรี เป็นประธานการประชุมเชิงปฏิบัติการการบูรณาการแผนการปฏิบัติตามยุทธศาสตร์ประเทศ (Country Strategy) และยุทธศาสตร์การเข้าสู่ประชาคมอาเซียน ปี 2558 เมื่อวันที่ 7 ม.ค. หลังการประชุมนายกฯ กล่าวว่า เป็นการประชุมปรับแผนการทำงานเพื่อกำหนดงบประมาณในปี 2557 
ทั้งนี้ เป็นการหารือเตรียมพร้อมเข้าสู่ประชาคมอาเซียนในอีก 2 ปีข้างหน้า ซึ่งทุกฝ่ายต้องทำงานสอดคล้องกัน เพื่อกำหนดกรอบเวลาทำงาน และกำหนดความสำคัญในแต่ละเรื่อง โดยมอบหมายให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) กำหนดทิศทาง ก่อนที่จะมีการกระจายไปยังส่วนท้องถิ่น ให้ไปกำหนดยุทธศาสตร์ของแต่ละจังหวัดเป็นขั้นต่อไป 
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า หลังจากนี้คงจะต้องทำความเข้าใจกับหน่วยงานของภาครัฐ เพราะหน่วยงานภาครัฐจะคุ้นเคยแต่การปฏิบัติ แต่การจัดทำแผนยุทธศาสตร์จะเป็นเรื่องของการมีความคิดที่ตกผลึกที่ชัดเจน 
ในส่วนโครงการที่กระทรวงต่างๆ นำเสนอเข้าสู่ที่ประชุมจำนวน 4,000 โครงการนั้น เป็นเรื่องของโครงการที่ทำในงานประจำ อยู่แล้ว และหลายส่วนอาจจะเป็นการปฏิบัติตามปกติที่มีการทบทวนยกระดับคุณภาพเรื่องของภารกิจ โดยหลังจากนี้จะเป็นหน้าที่ของกระทรวงศึกษาธิการที่จะต้องเตรียม ความพร้อมพัฒนาบุคลากร